Kommissionens beslutning

af 13. november 2002

om EF-tilskud til dækning af Grækenlands, Spaniens, Frankrigs, Nederlandenes, Østrigs, Portugals og Finlands udgifter til bekæmpelse af skadegørere på planter eller planteprodukter

(meddelt under nummer K(2002) 4372)

(Kun de finske, franske, græske, nederlandske, portugisiske, spanske, svenske og tyske udgaver er autentiske)

(2002/889/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1) (i det følgende benævnt "direktivet"), ændret ved Kommissionens direktiv 2002/36/EF(2), særlig artikel 23, og

ud fra følgende betragtninger:

(1) I henhold til direktivet kan der ydes EF-tilskud til medlemsstaterne til dækning af direkte udgifter til nødvendige foranstaltninger, som er truffet eller planlægges truffet for at bekæmpe skadegørere, der er indslæbt fra tredjelande eller fra andre områder i EF, med henblik på at udrydde dem eller, hvis dette ikke er muligt, at holde dem under kontrol.

(2) Grækenland, Spanien, Frankrig, Nederlandene, Østrig, Portugal og Finland har hver især udarbejdet et program for foranstaltninger til udryddelse af skadegørere på planter, der indslæbes til deres områder. Disse programmer fastlægger de tilstræbte mål, foranstaltningerne, deres varighed og udgifterne hertil. Der er ansøgt om et EF-tilskud til disse programmer inden for den frist, der er fastsat i direktivet.

(3) Kommissionen har på grundlag af de af Grækenland, Spanien, Frankrig, Nederlandene, Østrig, Portugal og Finland forelagte tekniske oplysninger kunnet foretage en præcis og udtømmende analyse af situationen. Oplysningerne er også blevet vurderet af Den Stående Komité for Plantesundhed. Kommissionen har konkluderet, at betingelserne for ydelse af et EF-tilskud er opfyldt.

(4) Der bør derfor ydes et EF-tilskud til dækning af udgifterne til disse programmer.

(5) EF-tilskuddet kan dække op til 50 % af de tilskudsberettigede udgifter. Bortset fra de programmer, hvis tilskud skal nedtrappes i henhold til artikel 23, stk. 5, tredje afsnit, bør EF-tilskuddene i forbindelse med denne beslutning generelt fastsættes til 50 %, idet de modtagne programmer alle er blevet behandlet ens.

(6) Den periode, inden for hvilken udryddelsesforanstaltningerne skal gennemføres, er i henhold til direktivets artikel 23, stk. 5, tredje afsnit, blevet forlænget for nogle igangværende programmer i Østrig og Portugal, da en vurdering af situationen har ført til den konklusion, at målene for disse udryddelsesforanstaltninger formentlig vil kunne nås inden for en rimelig frist. EF-tilskuddet til disse programmer er gradvis blevet nedtrappet i overensstemmelse med artikel 23, stk. 5, tredje afsnit.

(7) De af Grækenland, Spanien, Frankrig, Nederlandene, Østrig, Portugal og Finland afholdte udgifter, som er taget i betragtning i denne beslutning, vedrører direkte foranstaltninger som omhandlet i direktivets artikel 23, stk. 2, litra a) og b).

(8) Tilskuddet omhandlet i denne beslutnings artikel 2 er ikke til hinder for yderligere foranstaltninger, der er eller måtte blive nødvendige for at realisere målet, som er at udrydde de pågældende skadegørere eller at bringe dem under kontrol.

(9) Denne beslutning foregriber ikke resultatet af Kommissionens undersøgelse i henhold til direktivets artikel 24 af, hvorvidt indslæbningen af den pågældende skadegører skyldes utilstrækkelige undersøgelser eller kontrol, eller følgerne af nævnte undersøgelse.

(10) Ifølge artikel 3, stk. 2, i Rådets forordning (EF) nr. 1258/1999(3) finansieres veterinær- og plantesundhedsforanstaltninger, som gennemføres efter EF-reglerne, af Den Europæiske Udviklings- og Garantifond for Landbruget, Garantisektionen. Den finansielle kontrol af disse foranstaltninger udøves i henhold til artikel 8 og 9 i nævnte forordning.

(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det godkendes, at der tildeles et EF-tilskud til dækning af de direkte udgifter, som Grækenland, Spanien, Frankrig, Nederlandene, Østrig, Portugal og Finland har afholdt til nødvendige foranstaltninger som omhandlet i artikel 23, stk. 2, i direktiv 2000/29/EF, til bekæmpelse af skadegørere, der er omfattet af de udryddelsesprogrammer, som er anført i bilaget til denne beslutning.

Artikel 2

1. Det samlede tilskud, der er nævnt i artikel 1, er på 1344247 EUR.

2. Det maksimale EF-tilskud til hvert enkelt udryddelsesprogram for hvert år, programmet gennemføres, er fastsat i bilaget til denne beslutning.

3. Det maksimale EF-tilskud til de pågældende medlemsstater er således:

- 1472 EUR til Grækenland

- 97017 EUR til Spanien

- 377571 EUR til Frankrig

- 64374 EUR til Nederlandene

- 57873 EUR til Østrig

- 662793 EUR til Portugal

- 83147 EUR til Finland.

Artikel 3

1. Uden at foregribe resultatet af Kommissionens undersøgelser i henhold til artikel 24 i direktiv 2000/29/EF udbetales EF-tilskuddet først, når der over for Kommissionen er forelagt bevis for de gennemførte foranstaltninger i form af dokumentation for forekomsten og udryddelsen af de pågældende skadegørere.

2. Den i stk. 1 omhandlede dokumentation forelægges i forbindelse med en anmodning, der indeholder (obligatoriske oplysninger):

a) almindelige oplysninger om forekomsten af den pågældende skadegører, herunder den dato, hvor mistanken om dens tilstedeværelse opstod eller blev bekræftet, og den formodede årsag hertil

b) kopi af meddelelsen om tilstedeværelse eller forekomst af den pågældende skadegører i henhold til artikel 16, stk. 1 eller 2, i direktiv 2000/29/EF

c) oplysninger om de nødvendige foranstaltninger, der er truffet eller planlagt til bekæmpelse af den pågældende skadegører, deres forventede varighed og de resultater, der måtte foreligge, de faktisk afholdte udgifter eller de udgifter, der skønnes at skulle afholdes, og den andel af disse udgifter, der er eller vil blive dækket af offentlige midler. Undtagen i behørigt begrundede tilfælde må varigheden højst være to år efter datoen for konstatering af tilstedeværelsen af den pågældende skadegører

d) oplysninger om kontrol, undersøgelser og andre foranstaltninger, der er foretaget med henblik på at bestemme arten og omfanget af forekomsten af den pågældende skadegører, herunder den i den forbindelse anvendte metode

e) den officielle meddelelse med påbud om behandling såsom destruktion, desinfektion, bekæmpelse, sterilisation og andre behandlinger, der skal foretages, samt en officiel beskrivelse og vurdering af resultaterne heraf, med en beskrivelse af de anvendte behandlingsmetoder

f) oplysninger om sendingens identitet i overensstemmelse med artikel 23, stk. 4, i direktiv 2000/29/EF eller, hvis dette ikke er muligt, begrundelsen for, at sendingen ikke kan identificeres.

3. Medlemsstaterne forelægger desuden en liste over de beløb, ekskl. moms og afgifter, der er betalt eller skal betales for gennemførelsen af de nødvendige foranstaltninger til bekæmpelse af den pågældende skadegører, med angivelse af den del af beløbene, der dækkes af offentlige midler. For hver type sådanne foranstaltninger skal der vedlægges nærmere oplysninger:

a) for kontrol og analyser omhandlet i stk. 2, litra d), en oversigt, der bl.a. viser datoer, steder og enhedsomkostninger herfor

b) for behandlinger omhandlet i stk. 2, litra e), en liste over behandlede bedrifter/steder med en mængdemæssig angivelse af de behandlede planter/arealer.

Artikel 4

Denne beslutning er rettet til Den Hellenske Republik, Kongeriget Spanien, Den Franske Republik, Kongeriget Nederlandene, Republikken Østrig, Den Portugisiske Republik og Republikken Finland.

Udfærdiget i Bruxelles, den 13. november 2002.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 116 af 3.5.2002, s. 16.

(3) EFT L 160 af 26.6.1999, s. 103.

BILAG

UDRYDDELSESPROGRAMMER

>TABELPOSITION>

>TABELPOSITION>

>TABELPOSITION>